Универзитет у Бањој Луци

Филолошки факултет

**Припрема за обраду наставне јединице из**

 **Српског језика и књижевности**

Име и презиме студента: Ана Чугаљ

Број индекса: 1555/14

**Наставна јединица:** *Канцонијер, Франческо Петрарка*

**Школа и разред:** Техничка школа, II 7

**Предметни наставник:** Татјана Цуцек

**Датум и вријеме одржавања часа:** 14.12.2017. у 08:20h

**Врста часа:** обрада новог градива

**Наставне методе:** монолошка, дијалошка, анализа, синтеза, биографска, компаративна метода

**Наставна средства:** *Читанка,* табла, креда, ученичке свеске и наставни листићи

**Литература за ученике:**

Милатовић, Вук; Савић, Бранко: *Читанка за 1.разред гимназије,* Завод за уџбенике и наставна средства Источно Сарајево, 2013.

**Литература за наставнике:**

Николић, Милија: *Методика наставе српског језика и књижевности,* Завод за уџбенике, Београд;

Бојовић, Злата: *О Канцонијеру Франческа Петрарке,* Завод за уџбенике и наставна средства, Београд, 1996.

**Наставни циљеви**

**Образовни циљеви**

Аналитичкосинтетичко проучавање *Канцонијера.* Подстицати ученике да проуче и тумаче пјесме из збирке које су програмом предвиђене за обраду. Свестрано тумачење кодекса осјећања, доживњаја љепоте као извора пјесничког надахнућа. Упућивање на елементе, тј.врсте пјесама од којих се збирка пјесама састоји и сагледавање њиховог односа. Локализовање збирке (епоха) и њен утицај на генерације Петраркиних сљедбеника- петраркиста. Пратити Петраркин начин обликовања Лауриниг лика и мотиве који окружују тај лик. Њихова психолошка и екстетска фукнција. Начин Петраркиног и Лауриног упознавања и приказивање рефлекса тог догађаја на Петрарку кроз лепезу осјећања. Пратити детаље Лаурине љепоте у служби синтетизације идеалног лика ренесансне даме. Праћење Петраркиних душевних стања и варирања осјећања, мисли. Начин описивања те љубави, њена врста (платонска). Упућивање на подјељеност збирке на пјесме које су написане за живота и након смрти Лауре и различита интонираност та два дијела. Упознавање са терминима сонета и сонетног вијенца. Објаснити зашто се у збирци Лаура назива Госпом. Образложити разлике и сличности.

**Васпитни циљеви**

Афирмисати естетску вриједност одабраних лирских пјесама *Канцонијера.* Уочавати и образлагати умјетничко и идејно богатство збирке. Подстицати ученике да са моралног становишта промишљају о платонској љубави. Упућивати их на то да промишљају о сложености људских односа и какве су описе љубави у поезији током школовања срели због специфичности ове врсте љубави у збирци. Подстаћи ученике да у Петраркином односу према Лаури препознају врлине: љубав, вјерност, оданост, приврженост. Подстаћи ученике да извуку што више порука из Петраркиног односа према Лаури: *Нема ничег отмјенијег и цјењенијег од вјерности. Човјек не мора бити срећан само када је љубав узвраћена, већ и кад је љубав влада само у његовом срцу. Петраркина врста вјерности није потреба за посједовањем, већ потреба за вољењем. Љубав која почива на племенитим мотивима, траје вјечно и чини нас лијепим и у стварности.*Скренути ученицима пажњу на божанске врлине које је Петрарка уткао у Лаурин лик како би увидјели колико је тих врлина доступно смртном човјеку ако ради на себи. Побуђивати у ученицима сазнање да су повјерење, искреност, вјерност и љубав извори афирмације и самопотврђивања људи. Скренути пажњу ученицима на Петраркин начин писања збирке, на облик "историје" љубави. Образложити присуство Амора и анализирати сљедеће стихове:

*Ја се не чувах – ухваћен сам био –*

*везале су ме, Госпо, очи ваше.*

Вољена жена се не може поредити ни са једном другом, чак ни љепшом. Тако Петрарка, да би диференцирао Лауру од свих других и избјегао поређење са другим женама, смјешта је у божански простор и поистовјећује са Госпом. Требало би да ученици у таквом поступку увиде не само Лаурине врлине, већ и Петраркине, јер је способан да их примјети у бићу и уздигне до божанског нивоа.

**Функционални циљеви**

Развијање поетског сензибилитета код ученика. Побуђивање фантазијског мишљења. Постављање и рјешавање проблемских момената у збирци. Оспособљавати их за уочавање, образлагање и процјењивање умјетничких чинилаца и стваралачких поступака који побуђују на естетско доживљавање. Обрадом пјесама које су предвиђене програмом, подстицати ученике да прочитају и остале пјесме у збирци како би схватили комплексност Петраркиних осјећања и добили увид у цјеловитост његове "историје" љубави или збирке осјећања, како је неки називају.

**Мотивисање ученика за рад**

Са Петраркиним поетским остварењем ученици се први пут упознају у средњој школи. Упркос томе, ученици углавном добро разумију и тумаче ово дјело, јер је тема љубави њима блиска и схватљива из других дјела и живота.

Ученицима је по наставним програмима предвиђено да на часу обрађују само избор из збирке пјесама *Канцонијер* преко кога могу, уз добро методичко вођење, да сагледају неке кључне елементе збирке. Док читају и тумаче пјесме, ученици се уносе у естетски свијет збирке, уживљавају се у љепоту Петраркиних осјећања, осјећају се пријатно јер анализирају дјело које може да подстакне само племенита осјећања, дјело у којем нема негативних ликова. Ученици, да би схватили пјесникова осјећања, током анализе треба да се ставе у његов положај, живе у његовом свијету барем током тог часа. С претпоставком да им је пријатно у том положају кад су окружени највишом хришћанском врлином- љубављу, ученици ће усвојити неке вриједности овог умјетничког дјела или ће бар дјеловати на њих.

Током припремања за обраду збирке пјесама *Канцонијер*, ученици ће сажето бити упознати са вантекстовним околностима. Ренесанса као књижевни период, њена поетика је за њих новина, као и репрезентативно дјело те епохе- *Канцонијер.* Увјерени у посебност и специфичност епохе и поменутог дјела уз неке биографске елементе аутора, код ученика би требало да пробуди стваралачку машту, жељу за упознавањем и оснажи радозналост.

Реферише им се на неке околности које су услиједиле писању збирке, односно, на Петраркин сусрет са Лауром, његовом музом. Скреће се пажња на то да је збирка дводијелна, да у њој варирају различита осјећања и једна врста љубави са којом до сада нису били упознати, а која ученицима доноси један сасвим нови емоционални простор.
Ако је ученичка жеља подстакнута "отварањем врата" једног новог умјетничког свијета са којим су они спремни да се саживе – остварени су услови за обраду књижевног дјела. Осим тога, треба да буду побуђени на фантазијско мишљење, чулну машту, асоцијације и пројектовање.

**Истраживачки задаци**

1. Пажљиво прочитајте избор пјесама из збирке *Канцонијер.* Покушајте доживјети умјетнички свијет. Шта обухвата њен свијет? Чиме вас је опчинио, зачудио, узбудио? Какав утисак оставља на вас?
2. Пронађите мотиве од којих су сачињене ове пјесме и проучите у каквом су међусобном односу. Шта им је заједничко?
3. Шта сазнајемо из трећег сонета збирке? Запазите околности у којима се Петрарка тог дана нашао. Обратите пажњу на његова расположења. Ко је био главни "кривац" за догађај тога дана и чега је он симбол?
4. Пажљиво прочитајте 61. сонет. Свака строфа садржи основни мотив око кога се окупљају допунски мотиви. Уочите који су. Размислите о њиховом метафоричком значењу. Пратите и тумачите редослијед тих мотива. Размислите о њиховој каузалној повезаности.
5. Двије стотине двадесет други сонет припада другој групи пјесама посвећених Лаури. Уочите промјене у тематским опредјељењима. Тумачите пораст емотивне драматике у дјелу. Трагајте за њеним узроком. Какав је емотивни тон ове пјесме у односу на пјесме из првог циклуса? Образложите то примјерима.
6. Размислите о форми пјесама. На који начин су обликоване?
7. Размишљајте о улози и важности љубави у књижевном стваралаштву. До каквих порука сте дошли читањем ове збирке? Спремите се за закључно излагање о њеном умјетничком и идејном богатству.

**Ток часа**

Уводни дио часа

Кратко подсјећање ученика на ренесансни период. Говоримо о ренесанси као периоду чија је колијевка Италија 14.вијека у којој настају значајне промјене у друштву, материјалној производњи, науци и култури. Цвјетају градови као средишта индустрије, трговине и банкарства. Естетски идеал овог доба и ове поетике јесте јединство и склад тјелесне и духовне љепоте(калокагатија). Затим се прелази на причу о Франческу Петрарки као њеном најзначајнијем представнику. Важан је као индивидуална пјесничка фигура, али и као инспиратор два вијека живог *петраркизма*. Хуманисти су писали на латинском језику, био је језик школе и литературе и као такав недоступан ширим народним масама. Ренесансна књижевност стварана је на народном језику и била је разумљива, приказивала обичан живот и човјека у њему, његове емоције и расположења. Затим наглашавамо детаљ који је се директно тиче збирке, а то је да је 6. априла 1327. године Петрарка видио Лауру у Авињону. То се десило у цркви Свете Кларе. Осјећања која је гајио према њој предмет су најпознатијег зборника љубавне поезије- *Канцонијера*. Треба указати на то да збирка има двоструки значај:

- Петрарка је прекинуо са доминацијом философских, моралних и религиозних мотива и увео љубав као претежни мотив дајући љубавној поезији невиђени замах;

- прекинуо је са писањем на латинском језику, службеном језику цркве, државе, науке и књижевности и увео народни језик у књижевност упућујући тако своју поезију ширем кругу читалаца.

Сазнавши о специфичности епохе и догађају који је претходио збирци *Канцонијер*, ученицима ће бити близак и привлачан свијет овог умјетничког дјела.

**Главни дио часа**

Умјетничко доживљавање

*Какав утисак су на вас оставили сонети из збирке Канцонијер? - По чему препознајете њихову умјетничку вриједност? - Објасните како су се током читања развијали ваши утисци и осјећања. - На која питања вас је навело дјело?*

Збирка пјесама *Канцонијер* преставља својеврсну новину за ученике који се по први пут упознају са њом јер нису упознати са платонском љубављу. Тај термин је обично предмет полемисања средњошколаца јер им је то помало далеко. Оно што је сигурно, они одлично разумију тему љубави. Та несхваћеност љубави која је ослобођена сусрета и додира, а саткана од мисли, снова, немира, заноса, усхићења, туге, бола, неријетко буди њихову знатижељу и фантазијско мишљење.

Тему љубави, ученици су сретали и у књижевним дјелима која су прије радили, али Петраркини мотиви су јединствени. Стога, није чудно што је има велики број сљедбеника који су се називали *петраркисти.* Бујица пјесникових осјећања према Лаури једноставно плијени читалачку пажњу и оставља такав утисак, да се не заборавља никада у животу, јер постаје синоним несебичне љубави и узвишених осјећања. Његова осјећања су једна константа која могу да варирају, али се никад не умањују.

*Шта сазнајемо из сонета? - Каква жена заокупља Петраркине мисли? -Које су њене моралне и физичке карактеристике? - Који мотив се понавља? - Покушајте да у мислима портретишете лик такве жене.*

Ученици ће преко мотива, који су водеће преметности овог дјела, задржати више доминантних детаља у свијести, а њихови асоцијативни смјерови продуктивнији. Петарка је у трећем сонету дао опис дана када је упознао Лауру. Описао је и своја стања и осјећања. Није очекивао тај сусрет, а из те ситуације издваја њене очи које су га толико везале за себе. Те очи су објекат његове љубави и мотив који ће он стално понављати кроз збирку. Лауру назива Госпом у посљедњем стиху прве строфе.

*Везале су ме, Госпо, очи ваше.*

Петраркин 61.сонет је највише подражаван од потоњих пјесника петраркистичке школе. У њему је опјевана безмјерна срећа због сусрета са Лауром и љубави која се у трену пробудила. Исказивање потпуне среће и задовољства има тон благосиљања и захваљивања свему што је подстакло ту љубав која ће га пратити кроз читав живот, па чак и након Лаурине смрти.
У 61. сонету Петрарка, такође, понавља мотив очију, па каже:

*Нека је блажен дан, мјесец и доба,*

*Година, час и тренут, оно вријеме*

*И лепи онај крај и мјесто гдје ме*

*Згодише ока два, спуташе оба.*

За ову збирку пјесама је карактеристично да се пјесме позивају једне на друге, подсјећају на неке детаље, а све су увезане темом љубави. Осим теме, ове изабране пјесме су повезане и формом сонета. Таква појава у књижевности се назива сонетни вијенац. Он начешће обиљежава циклус пјесама које су посвећене једној особи, а које су повезане једном темом или темама.

У 222. сонету се, такође, среће мотив очију у сљедећем стиху:

*Очи о којима тако топло зборих,*

*И руке, лице, стопала и длани,*

*Због којих свету остадох по страни*

*И самом себи странцем себе створих...*

Мотив очију је водећи, оне су прва слика сјећања на драгу особу које више нема; очи су везни мотив са претходним пјесмама па и са 61. сонетом у коме је мотив "ока два" једини конкретни мотив љепоте госпође Лауре: *Очи о којима тако топло зборих.* Док је мотив очију рефлекс на пјесме у којима је опјевано пјесниково усхићење и срећа, преостали мотиви су у функцији објашњења:

*Због којих свету остадох по страни*

*и самом себи странцем себе створих.*

Љубав према Лаури га је обузела, из те љубави потекла је пјесничка инспирација – себе је посветио Лаури и пјесмама, потпуно је заборавио да око њега постоји свијет и живот у њему. У њему ништа друго осим љубави није постојало.

У другој строфи су два нова мотива која освјетљавају љепоту госпође Лауре: увојци косе и смијешак. Ове слике су богате, раскошне и обасјане свјетлошћу:

*Увојци косе чиста сјајна злата*

 *И бљесак смијешка анђеоског, што је*

*на земљи небо сатворио моје.*

Слика увојака косе је пластична, визуелно богата, скоро опипљива: увојци косе дочаравају раскошну бујност, а поредбени члан "злато" остварује богате свјетлосне преливе и одсјај. Ријеч "злато" упућује на драгоцјеност, вриједност, љепоту. Епитети који је прате ово значење допуњују и обогаћују новим особинама – чистота и сјај.

На осниву ових стихова, ученици могу да закључе која су доминантна мјеста, односно, које елементе Петрарка издваја да би описао Лауру и на основу тога замислити лик ренесансне жене. Таква жена има косу боје злата, анђеоски осмијех, очи које се пореде са бисерима и још неки елементи попут бијеле пути, али да би се цијела слика употпунила потребно је прочитати и друге пјесме у збирци које крију те елементе. Ти мотиви ће тек да доживе развој и раскош у дубровачкој ренесанси.

*Које тачно појединости Петрарка истиче у дану када је видио Лауру?- Како се осјећао? -Шта се дешавало око њега?- Обратите пажњу на његова унутрашња стања. Каква колерација може да се успостави између природе и њега? -Ко је посредник између њега и љубави?*

У трећем сонету Петрарка експлицитно говори о једном дану, дану када је угледао Лауру. Зна се да је то био 06. 04. 1327. године на Велики петак, јер је Петрарка на једном примјерку Вергилијевог дјела, које је волио и често читао записао сљедеће: "Лаура, чувена са својих врлина, и дуго слављена у мојим пјесмама, први пут ми је изашла пред очи у доба моје ране младости, љета Господњег 1327, ујутро 6.априла, у цркви Св. Кларе у Авињону..."
Истакнут је психолошки поступак који је карактеристичан за ренесансу, а то је да се унутрашња стања јунака поклапа са околином у којој се он нашао у одређеном тренутку или временом. Тако ће Петрарка описати блиједе зраке сунца које су жалиле свога Творца, а он се једноставно није чувао. Био је то један безбрижан дан, безазлен. Пјесник је контрастирао моћ Творца, која је тог дана утихнула, а на снази је добио неки други бог- Амор. Амор је син Марса и Венере. Изједначен је са грчким Еросом, а назива се и Купидо. Једина дистинкција је што је Купидо бог пожуде, а Амор љубави. Најмлађи је и најљепши међу боговима и приказије се као гол, крилат дјечак, са повезом на очима и у рукама су му лук и стријела. Са њима гађа људе, богове и буди у њима занос. Бог љубави је крив за љубав која га је тога дана погодила, а која је нашла пут кроз његове очи директно ка срцу.

*Каква је љубав у 61. сонету?- Свака строфа има своју садржину. Пронађите је.- Вертикалним читањем пјесме пронађите основни мотив. -Свестрано тумачите тај мотив.- Зашто се баш он налази у свакој строфи?- Анализирајте тематске мотиве.- Одредите њихово пренесено значење.- Уочите допунске мотиве. -Тумачите њихов распоред.- Проблематизујте осјећање среће и туге. -Како је могуће да је срећан?*

Петраркин 61. сонет је најпознатији у збирци *Канцонијер*. Петраркисти су га много подражавали. У почетним сонетима (трећем), љубав је прозрачна и апстрактна, али не и овдје. У овом сонету, љубав постаје конкретна и овоземаљска. Конкретизују је Лаура као предмет љубави и пјесник као субјек љубавних осјећања. На тај начин је љубав, која је била у апстрактним висинама, спуштена у конкретан живот.
Пјесма има спољашњу и унутрашњу композицију. Унутрашња композиција је одређена мотивском структуром која би изгледала овако:

строфа садржина осн.мотив тематски мотиви

 I љубавно осјећање блаженство ока два

 II љубавна патња блаженство патња

 III љубавна чежња блаженство гласови

 IV пјесма о љубави блаженство хартија

Допунски мотиви су: вријеме, мјесто, лук, стријела, рана, уздах, жудња, сузе, мисао.
Свака строфа садржи оснивни мотив око кога се окупљају допунски мотиви: ока два (објект љубави и љубавно осјећање), патња (љубавна патња), гласови (љубавна чежња), хартија (пјесма о љубави). Распоред је природан, мотиви су поредани по принципу произилажења потоњег из претходног. Сви појединачни мотиви су носиоци садржине и значења сваке строфе посебно, само су илустрација основног мотива пјесме који је и носилац теме. Основни мотив прожима све строфе и окупља их у садржинску, емотивну и смисаону цјелину- то је мотив **блажен(ства)** истакнут тако што је добио мјесто на почетку првог стиха сваке строфе. Према томе, тема пјесме је снажно осјећање среће и задовољства због доживљене, иако неостварене, љубави.
Јасно је дефинисана само година као временски сегмент, остали (час, тренут и вријеме) су неодређени.

*Двјеста двадесет други сонет припада другом дијелу збирке.- Те пјесме су настале након Лаурине смрти. - Уочите промјене у тематским опредјељењима. - Тумачите пораст емотивне драматике у дјелу.- Трагајте за њеним узроком. - Какав је тон ове пјесме у односу на пјесме из првог циклуса? - Образложите то примјерима.*

Овај сонет припада другом дијелу збирке. У првом дијелу се на неки начин пати, али и слави љубав. У овом дијелу се слави љубав која је остала само у сјећању, али која је на тај начин присутна. То одсуство драге, Петрарка интензивно проживљава. Тон је сјетан и меланхоличан, јер се Петрарка сјећа Лауриних очију о којима је још прије писао(повезница са претходним пјесмама), рукама, лицу, стопалима. Сјећа се њених увојака косе који су као чисто сјајно злато, осмијех анђеоски. Након њене смрти све се претворило у "прегршт глувог блата". Паралелно са Лауриним описом, пјесник даје и опис стања у којима се он налази када зна да ње нема. Описује себе као неког поред кога је живот само пролазио, а за то вријеме, он је сам себи странац постао. Живи само зато што мора, осјећа се као брод без кормилара. Нема оног свјетла које му је показивало пут кроз живот. Овај сонет је на изванредан умјетнички начин сажео пјесников живот и бол у један тренутак, тренутак када се смјењују свјетлост и тама, живот и смрт, љубав и туга. Пролазности људског живота супротставља се трајање пјесничке ријечи.

Петраркине ријечи након Лаурине смрти:

*Лаура, чувена са својих врлина, и дуго слављена у мојим пјесмама, први пут ми је изашла пред очи у доба моје ране младости, љета Господњег 1327, ујутро 6.априла, у цркви Св. Кларе у Авињону. И у томе истоме граду, истога дана, у исти јутарњи сат, али године 1348, то чисто свјетло би узето са свијета, док сам ја био у Верони, не знајући, авај, за своју несрећу. Кобну вијест сам сазнао у Парми, те исте године у мају мјесецу. Њено чедно и лијепо тијело сахрањено је у цркви Мале Браће, на сам дан смрти пред вече. Она се вратила, о том сам убјеђен, у небо, одакле је дошла, као што то Сенека каже за Сципиона Афричког. Да бих сачувао болну успомену на тај догађај, ја га биљежим, са горким задовољством, баш у ову књигу која ми је тако често пред очима, да бих увијек имао на уму да на овом свијету нема ничег више што ми је драго, јер је моје највеће добро изгубљено. Чест поглед на ове ријечи, и мисао на моје поодмакле године, подсјећаће ме да је већ близу вријеме да напустим Вавилон. Милошћу Божијом, то ми неће бити тешко, јер ћу мирно и мушки мислити на излишне бриге, узалудне наде и бурне подвиге из моје прошлости.*

*Обратите пажњу на спољашњу композицију пјесама које су вам дате у избору. -На који начин су строфе конципиране?- Каква је рима?*

Пјесме које су дате у избору су сонети. Сонет као пјесничка форма настао је у Италији. Ова пјесничка форма обухвата четрнаест стихова који су распоређени у два катрена и двије терцине. Творцем сонета се сматра један представник сицилијанске пјесничке школе, али најпознатији писац сонета јесте Петрарка, који га је и усавршио. Пјесме су повезане у сонетни вијенац, о коме је већ било ријечи. Рима у катренима је обгрљена (римују се вањски и унутрашњи стихови), а у терцинама је унакрсна (везује се сваки други стих- абаб).

**Завршни дио часа**

При крају часа, у оквиру завршне синтезе, резимира се умјетничко и идејно богатство збирке и сабирају се поруке до којих су ученици долазили током разговора о дјелу.

*Образложите у чему је изузетност ове збирке. - Шта сте из збирке научили о улози и важности љубави у књижевном стваралаштву? - До каквих порука сте дошли читањем ове збирке?*

Збирка *Канцонијер* је написана као својеврсни дневник љубавних осјећања. На читаоца оставља утисак искрености, отворености. Њена величина, а Петраркина умјетност, огледа се у томе да је пјесник био инспирисан само једним сусретом, једним погледом да напише дјело које ће вијековима послије имати статус најљепше љубавне збирке пјесама, а и данас га има. Кодеском осјећања, доживљајем недодирљиве љепоте као непресушним извором пјесничког надахнућа, блиставо и беспријекорно изграђеним пјесничким изразом и формом, префињеношћу и мјером у изразу, дао је љубавној поезији завидно мјесто које прије није имала.

Љубав је била једини покретач за настанак ове збирке. Тачније, љубав која се родила у њему, али никада није нашла свој израз ван његовог дјела. Живио је још три деценије послије Лаурине смрти и није престајао да ниже пјесме у Канцонијеру. Крај збирке интониран је ријечима: *Госпа је мртва, с њом и срце моје* и жељом да јој се придружи.

Изглед табле

*Канцонијер,*

 Франческо Петрарка

* Стилска формација- ренесанса
* Збирка од 366 пјесама(317 сонета)
* Сонет, сонетни вијенац
* Платонска љубав
* Мотиви (блаженство, ока два, патња, гласови, хартија)
* Подјела збирке на два дијела (за живота Лауре и након смрти)

Домаћи задатак

1. *У тексту се налази Петраркин шездесет први сонет и два препјева пјесника који су се угледали на овај Петраркин сонет. Шишко Менчетић је писао крајем XV, почетком XVI вијека и припада периоду дубовачке ренесансе. Алекса Шантић је писао почетком XX вијека.*

*Анализирајте који се мотиви протежу кроз све три пјесме.- На који начин су обликовани у тексту?*

1. *Уочите разлике и сличности у рими код ова три пјесника. -Обратите пажњу на форму код сваког посебно.- Какав је стил код сваког од њих?*

Нека је блажен дан, мјесец и доба, Блажени час и хип најпрво кад сам ја

Година, час и тренут, оно вријеме, видил твој образ лип из кога слава сја.

И лијепи онај крај и мјесто гдје ме Блажена сва миста када те гди видих,

Згодише ока два, спуташе оба. дни, ноћи, годишта која те ја слидих.

 Блажен час и вриме најпрво када чух

Блажене прве патње које вежу љепости твê име којој дах вас послух.

У слатком споју са љубављу мене, Блажене болјезни кê патих ноћ и дан

И лук и стријеле што погодише ме, цић твоје љубезни за коју губљах сан.

И ране које до срца ми сежу. Блажени јед и вај ки створих до саде

 желећи образ тај све моје дни младе.

Блажени били сви гласови, које Блажено вапинје кад име твê зових

Уз уздах, жудњу и сузе без броја и горко трпинје у жељах кад плових.

Просух, зовући име Госпе моје; Блажен трак од узе љувене у којој

 створих плач и сузе, желећи да сам твој.

И блажене све хартије гдје пишем Блажена лјепос твâ, блажена тва младос

У славу њену, и мисао моја покли се мени сва дарова за радос.

Која је њена, и ничија више. (Шишко Менчетић)

(Франческо Петрарка)

Нек је благословен дан и љето оно,

доба и вријеме, онај тренут мио,

и земља и мјесто гдје сам свладан био

су два ока блага, пред којим сам клоно!

Нек је благословен слатки немир, штоно

жар љубави прве у себи је крио,

и лук са стријеле што ме погодио,

и бол рана што је за срце пријоно.

И благословене све ријечи страсне

са којима клицах име жене красне;

сви уздаси, жеље, сузе и бол дани

и благословене све странчице, које

њеној слави дајем, и све чежње моје

што их моја душа само за њу храни.

(Алекса Шантић)

**Оцјена припреме: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Образложење оцјене: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Хоспитовање/час у школи**

**Име и презиме кандидата: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Наставна јединица: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Мјесто полагања (школа/разред/одјељење): \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Датум полагања: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Оцјена часа: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Коментар наставника/ментора: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**